Donald Trump ħa l-ġurament tal-ħatra bħala l-45 President tal-Istati Uniti u ffirma l-ewwel ordnijiet eżekuttivi tiegħu, fosthom dik li għandha l-għan li tindirizza r-riforma fil-qasam tas-saħħa li fassal il-predeċessur tiegħu Barack Obama. Trump qal li jrid inaqqas il-piż ekonomiku li ħalliet ir-riforma Obama Care. Fl-ewwel sigħat fit-tmun, Trump li fl-ewwel diskors tiegħu bħala President reġa' tkellem dwar il-bżonn ta' 'America First' u ffaċja wkoll numru ta' protesti fil-konfront tiegħu b'attivisti jgħidu li jridu jimmarkaw id-diskors razzist u sessist tiegħu. Intant, is-sit elettroniku tal-White House kien mibdul b'mod immedjat fejn il-politika li kienet implimentata minn Barack Obama ħadulha postha l-wegħdi ta' Donald Trump. Is-sitt oqsma mmarkati fuq is-sit elettroniku mill-amministrazzjoni l-ġdida huma l-enerġija, il-politika barranija, ix-xogħol, il-militar, l-infurzar tal-liġi u l-ftehimiet dwar in-negozju. Fl-età ta' 82 sena miet l-astronawta Gene Cernan, l-aħħar raġel li mexa fuq il-qamar, proprju fl-1972. Huma 12-il persuna li mxew fuq il-qamar, u sitta minnhom biss għadhom ħajjin. Fi stqarrija, il-familja tal-astronawta Amerikan qalu li ħalla din id-dinja wara problemi ta' saħħa, iżda ma tawx iżjed dettalji. Il-mewt ta' Cernan tħabbret ġimgħat biss wara li tilef ħajtu awstronawta ieħor tan-NASA, John Glenn. Wara lagqħa tal-kabinett l-Erbgħa filgħodu f'Berlin, il-Gvern Ġermaniż issuġġerixxa l-aħħar Ħadd ta' Settembru biex issir l-elezzjoni ġenerali. L-elezzjoni se tkun id-19-il sessjoni għal Bundestag, il-parlament nazzjonali Ġermaniż. Is-630 rappreżentant se jkunu kollha deċiżi bl-elezzjoni, iżda d-daqs eżatt tal-parlament jiddependi fuq is-sistema ta' rappreżentanza proporzjonali. L-attenzjoni tinsab fuq il-Partit Demokristjan tal-Kanċillier preżenti Angela Merkel, u jekk hux se jkun possibbli li jkollu l-ikbar numru ta' siġġijiet biex ikun jista' jifforma gvern. Attenzjoni partikolari wkoll fuq il-partit popolist Alternative for Germany, u jekk hux se jkun kapaċi jikseb 5% tal-voti u b'hekk jidħol fl-assemblea leġiżlattiva għall-ewwel darba. Iċ-ċentru tal-Italja ntlaqat minn sensiela ta' terremoti. L-ikbar theżżiża, mkejla 5.7 fuq l-iskala Rikter, seħħet nhar l-Erbgħa fl-10.14 ta' filgħodu. L-istess parti tal-Italja ntlaqtet minn valanga li ħalliet numru ta' persuni mejta wara li ġġarrfet lukanda f'Abruzzo. Minn tal-inqas 20 turist u seba' ħaddiema kienu fil-lukanda. L-operazzjonijiet ta' salvataġġ qegħdin isiru tul iċ-ċentru tal-Italja u l-President tal-Kummissjoni Ewropea, Jean-Claude Juncker qal li l-Unjoni Ewropea lesta tgħin fl-operazzjonijiet ta' salvataġġ. Ir-Russja u t-Turkija wettqu l-ewwel attakki flimkien fuq l-Istat Iżlamiku fis-Sirja. Dan intqal mill-Ministeru Russu għad-Difiża. Il-grupp terroristiku kien attakkat fil-periferiji tal-belt al-Bab, fil-provinċja t'Aleppo, fejn it-Turkija sofriet telfiet kbar ix-xahar li għadda waqt ġlied fuq l-art. Kelliem Russu qal li l-azzjoni konġunta kienet effettiva ħafna. Ir-Russja u t-Turkija saru l-iktar qawwiet barranin ewlenin fil-gwerra ċivili Sirjana. Għexirien ta' Russi u Ukreni sfidaw it-temperaturi kesħin u niżlu jgħumu fix-xmajjar. L-Epifanija għall-Kristjani Ortodossi ġiet iċċelebrata din il-ġimgħa wara li l-Milied kien imfakkar fl-ewwel ġimgħa ta' Jannar. Dawk li niżlu bil-malja fix-xmajjar sostnew li ħassewhom tajjeb wara li ħarġu mill-ilma inġazzat. Iżda r-reazzjoni ta' dawk li segwewhom tertru bil-kesħa ħafna iktar minn dawk li niżlu u żgur li ma servietx ta' kuraġġ għal dawk li fl-Epifanija ddeċidew li jibdew il-ġurnata b'għawma.